Ρέθυμνο

Δημοτικός κήπος

Ο δημοτικός κήπος βρίσκεται κοντά στο κέντρο της πόλης, αλλά και στην εκκλησία των Τεσσάρων Μαρτύρων. Διαθέτει παιδική χαρά, βρύσες, συντριβάνι και καφενείο. Χρησιμοποιείται ως τόπος άθλησης, αλλά και πολιτικών και πολιτιστικών εκδηλώσεων όπως η γιορτή του κρασιού και το φεστιβάλ της ΚΝΕ.

Πλατεία Μικρασιατών

Η νέα πλατεία της Παλιάς Πόλης, όπου βρίσκεται το μνημείο Μικρασιατικής Καταστροφής, το Σπίτι Πολιτισμού, το Ωδείο (Τζαμί Νερατζέ), ο Άγιος Φραγκίσκος και το Λαογραφικό Μουσείο. Ονομάστηκε έτσι στη μνήμη των Μικρασιατών προσφύγων που εγκαταστάθηκαν στην πόλη το 1922 και όσων μαρτύρησαν κατά τη Μικρασιατική Καταστροφή.

Μουσεία - Εκθέσεις

Στην πόλη υπάρχουν, ανάμεσα σε άλλα: Η Προσωρινή Έκθεση του Αρχαιολογικού Μουσείου Ρεθύμνου που στεγάζεται στον ναό του Αγίου Φραγκίσκου, το Ιστορικό και Λαογραφικό Μουσείο Ρεθύμνου, το Μουσείο Σύγχρονης Τέχνης Κρήτης, το Παλαιοντολογικό Μουσείο Ρεθύμνου αλλά και μικρότερα, όπως το Μουσείο του Μητροπολιτικού Ναού Ρεθύμνου το οποίο στεγάζεται σε αίθουσα των γραφείων της ενορίας του Μητροπολιτικού Ναού Ρεθύμνου (νότια του ναού αυτού) και περιλαμβάνει 64 εκθέματα που καλύπτουν το διάστημα από το 1816 έως το 1992.

Προσωρινή Έκθεση Αρχαιολογικού Μουσείου Ρεθύμνου

Η Προσωρινή Έκθεση του Αρχαιολογικού Μουσείου Ρεθύμνου στεγάζεται στον ναό του Αγίου Φραγκίσκου.
Τα εκθέματα προέρχονται από διάφορες περιοχές του νομού και αντιπροσωπεύουν όλες τις περιόδους της προϊστορικής και της ιστορικής εποχής. Η Ύστερη Νεολιθική (3500-2900 π.Χ.) και η Πρωτομινωική (2800-2100 π.Χ.) αντιπροσωπεύονται με κεραμική, εργαλεία και γλυπτά, μεταξύ των οποίων ένα βιολόσχημο μαρμάρινο ειδώλιο, που έχουν βρεθεί κυρίως στα σπήλαια στο Μελιδόνι και στο Γεράνι. Η Μεσομινωική περίοδος (2100-1600 π.Χ.) αντιπροσωπεύεται με ευρήματα που προέρχονται από τα κτιριακά συγκροτήματα στου Αποδούλου και στο Μοναστηράκι, όπως επίσης και από το ιερό της κορυφής στη Βρυσίνα. Ιδιαίτερο ενδιαφέρον έχουν ο μεγάλος αριθμός σφραγίδων και το πήλινο μοντέλο ενός βωμού, που διατηρείται μόνο το πάνω τμήμα του.

Μουσείο ιστορίας και λαϊκής τέχνης

Το Μουσείο Ιστορίας και Λαϊκής Τέχνης στεγάζεται σε ένα συντηρημένο βενετσιάνικο κτίριο, μοναδικό, υπόδειγμα της αστικής κατοικίας αυτής της εποχής, το οποίο χρονολογείται τον 17ο αιώνα. Από το Υπουργείο Πολιτισμού έχει χαρακτηριστεί διατηρητέο ιστορικό μνημείο. Πέρα από τις σημαντικές συλλογές που φιλοξενεί, το κτίριο καθαυτό είναι εξαιρετικό μνημείο.
Εκτίθενται κοστούμια, χειροποίητα υφαντά, εργαλεία υφαντικής, κεντήματα και δαντέλες, παραδοσιακά κεραμικά, εργαλεία πηλοπλαστικής και κεραμικής τέχνης και εργαλεία μεταλλοτεχνίας. Η όλη διαδικασία της παρασκευής ψωμιού, μια από τις χαρακτηριστικές δραστηριότητες στο Ρέθυμνο, ξεκινώντας από την συγκομιδή του σιταριού, έως το ψήσιμο του ψωμιού, επίσης παρουσιάζεται στο Μουσείο, μαζί με άλλα παραδοσιακά επαγγέλματα, όπως του σαγματοποιού, του σιδερά, του αγρότη και του μαχαιροποιού.
Υπάρχει επίσης σημαντική συλλογή ιστορικών φωτογραφικών ντοκουμέντων και χαρτών. Στο χώρο του Μουσείου διοργανώνονται εκπαιδευτικά προγράμματα, ενώ διατίθενται και διάφορες εκδόσεις του με ποικίλα θέματα.

Μουσείο θαλάσσιας ζωής

Σ' αυτό το μουσείο ο επισκέπτης μπορεί να βρει ένα σοβαρό αριθμό αντιπροσώπων της θαλάσσιας χλωρίδας και πανίδας, κύρια μαλάκια, ψάρια και σπόγγους. Υπάρχουν, επίσης, και κάποια απολιθώματα. Το Μουσείο στεγάζεται σε ένα αβαείο, πρόσφατα ανακαινισμένο, στη παλιά πόλη. Οι συλλογές του είναι από τις σπουδαιότερες του Ρεθύμνου.

Μουσείο Σύγχρονης Τέχνης Κρήτης

Το Μουσείο Σύγχρονης Τέχνης Κρήτης, διαθέτει μια μόνιμη συλλογή περίπου 650 έργων, σύγχρονων ελλήνων καλλιτεχνών που καλύπτει ένα ευρύ φάσμα της σύγχρονης ελληνικής εικαστικής πραγματικότητας από το 1950 ως σήμερα. Στεγάζει και τη Δημοτική Πινακοθήκη «Λ. Κανακάκης» και φιλοξενείται σε ένα ενετικό κτίριο, στην παλιά πόλη. Στην Πινακοθήκη υπάρχει διαρκής έκθεση των έργων του Λ. Κανακάκη, αλλά και έργα πολλών άλλων συγχρόνων Ελλήνων καλλιτεχνών από το 1950 και μετά. Το Μουσείο οργανώνει αρκετές δραστηριότητες σχετικές με τη Μοντέρνα Τέχνη, τόσο στην Ελλάδα, όσο και στο εξωτερικό, όλο το χρόνο. Επίσης εκτός από τις εκθέσεις, οργανώνονται σεμινάρια, διαλέξεις και εκδίδονται βιβλία, λευκώματα και εκπαιδευτικό υλικό ποικίλου ενδιαφέροντος και προσανατολισμού.

Μουσείο της Εκπαίδευσης Πανεπιστημίου Κρήτης

Το Μουσείο της Εκπαίδευσης του Πανεπιστημίου Κρήτης περιλαμβάνει ιστορικό υλικό και τεκμήρια της Παιδαγωγικής Ακαδημίας Ηρακλείου καθώς επίσης και σημαντικά εκθέματα των ελληνικών σχολείων από τα τέλη του 18ου αιώνα μέχρι και τα τέλη του 20ού. Σκοπός του μουσείου είναι η επιστημονική μελέτη, διαφύλαξη και έκθεση του εκπαιδευτικού σχολικού παρελθόντος και της ιστορίας του διδασκαλικού επαγγέλματος, η συμβατική και ψηφιακή ανάδειξή του καθώς και η διασύνδεσή του με το ελληνικό σχολικό και εκπαιδευτικό γίγνεσθαι.

Μόνιμη έκθεση Ελληνικής Σπηλαιολογικής Εταιρείας

Μόνιμη έκθεση με τίτλο «Σπήλαια, Μνημεία Φυσικής και Πολιτιστικής Κληρονομιάς» της Ελληνικής Σπηλαιολογικής Εταιρείας, φιλοξενείται στην οδό Πατελάρου 14, περιοχή Μικρή Παναγία. Η έκθεση λειτουργεί κάθε Τετάρτη από 18.00-20.00.

Ιεροί Ναοί - Μονές

Στην Παλιά πόλη του Ρεθύμνου βρίσκονται οι εξής ιεροί ναοί: Εισόδια της Θεοτόκου (Μεγάλη Παναγία, Μητρόπολη), Αγία Βαρβάρα, Άγιος Αντώνιος, Άγιοι Απόστολοι (προσκύνημα), Κυρία των Αγγέλων (Μικρή Παναγία), Άγιος Γεώργιος (Γρότα), Αγία Αικατερίνη, Άγιοι Θεόδωροι, Άγιος Σπυρίδων, Τέσσερις Μάρτυρες. Σημειώνεται ότι η Ιερά Μητρόπολις Ρεθύμνης και Αυλοποτάμου αποτελεί επαρχία του Θρόνου του Οικουμενικού Πατριαρχείου Κωνσταντινούπολης.

Μητροπολιτικός Ιερός Ναός

Ο ναός είναι τύπου παλαιοχριστιανικής βασιλικής, τρίκλιτης, άνευ τρούλλου. Το μεσαίο κλίτος είναι υπερυψωμένο δίνοντας τη δυνατότητα της δημιουργίας δίλοβων παραθύρων για πλουσιότερο φωτισμό. Επισημαίνονται τρεις κτιριακές φάσεις του Καθεδρικού ναού ή του ναού των Εισοδίων της Θεοτόκου. Ο πρώτος μικρός ναΐσκος χάνεται στα βάθη των αιώνων. Ο δεύτερος ναός, μεγαλύτερο και επιβλητικότερος, ανεγέρθηκε από τον Επίσκοπο Καλλίνικο Νικολετάκη το 1844 και ο τρίτος ναός, ο σημερινός, ανοικοδομήθηκε το 1956. Δίπλα στον Ναό βρίσκεται το μοναδικό στο είδος του, νεοκλασικής δομής, κωδωνοστάσιο (βλ. εικ.). Αναφέρεται ότι οι κωδωνοκρουσίες μέσα στις μεγάλες πόλεις της Κρήτης, περιλαμβανομένου του Ρεθύμνου, επιτράπηκαν μόλις περί τα μέσα του 19ου αιώνα, οπότε και άρχισε η ανέγερση κωδωνοστασίων. Το εν λόγω κωδωνοστάσιο άρχισε να οικοδομείται το έτος 1892, επί αρχιερατείας Ιερόθεου Πραουδάκη, από τον πρακτικό μηχανικό Γεώργιο Δασκαλάκη- τον ίδιο που το έτος 1887 ανέλαβε την οικοδόμηση του μιναρέ του τζαμιού της Νεραντζές αλλά και του σημερινού 1ου Δημοτικού Σχολείου- και η κατασκευή του περατώνεται το έτος 1899. Στο κτίσιμό του χρησιμοποιήθηκε πέτρα Αλφάς, από το ομώνυμο χωριό της επαρχίας Μυλοποτάμου. Επειδή, όμως, η θεμελιωσή του αποδείχτηκε προβληματική και οι οικονομικοί πόροι περιορισμένοι, χρειάστηκε να γίνουν αλλεπάλληλοι έρανοι ανάμεσα στους λιγοστούς χριστιανούς κατοίκους της πόλης. Οι Ρώσοι συμμετέχουν στα έξοδα ανέγερσης του καμπαναριού, με την κάλυψη της δαπάνης του χυτηρίου των οκτώ κωδώνων του, από τα έσοδα τού γραμματοσήμου της Κατοχής, τα οποία παραχώρησε στην Ενοριακή Επιτροπεία ο Ρώσος Διοικητής Θεόδωρος Δε Χιοστάκ. Σχετική είδηση καταχωρείται στην εφημερίδα Αναγέννησις τού Ρεθύμνου της 23/11/1899. Σε αυτό το κωδωνοστάσιο έγιναν τη διετία 1995-1996 στερεωτικές εργασίες και τότε το Εκκλησιαστικό Συμβούλιο αντικατέστησε και το παλαιό ωρολόγιο με νεό δορυφορικό ηλεκτρικό. Το παλαιό δε το τοποθέτησε στο Εκκλησιακό Μουσείο.

Αγία Βαρβάρα

Βορειοδυτικά του ναού των Εισοδίων της Θεοτόκου και σε μικρή απόσταση απ' αυτόν βρίσκεται ο ναός της Αγίας Βαρβάρας (4 Δεκεμβρίου), ο οποίος εμφανίζει σε κάτοψη σχήμα ελεύθερου σταυρού με τρούλο. Οικοδομήθηκε το 1885. Η Αγία Βαρβάρα έσωσε την πόλη από πολλές επιδημίες, γι' αυτό οι Ρεθυμνιωτές τη θεωρούν πολιούχο τους. Στον αύλειο χώρο του ναού στεγάζεται η Ενοριακή Εστία.

Ναός Τεσσάρων Μαρτύρων

Ο νέος τρίκλιτος ναός των Τεσσάρων Νεομαρτύρων Αγγελή, Μανουήλ, Γεωργίου και Νικολάου έχει οικοδομηθεί στη θέση παλαιότερων, ανατολικά της ομώνυμης πλατείας και κοντά στο χώρο του μαρτυρίου τους. Ο σημερινός ναός εγκαινιάσθηκε στις 28 Δεκεμβρίου 1975. το κεντρικό κλίτος είναι αφιερωμένο στους Αγίους Τεσσάρους Μάρτυρες (28 Οκτωβρίου), το βόρεια στους Αγίους Τεσσαράκοντα Μάρτυρες (9 Μαρτίου) και το νότια στους Άγιους Δέκα Μάρτυρες της Κρήτης (23 Δεκεμβρίου). Οι Τέσσερις Νεομάρτυρες μαρτύρησαν το 1824 και καταθιώθηκαν αμέσως ως Άγιοι στη συνείδηση των Ρεθύμνιων, που αργότερα τους αναγνώρισαν ως προστάτες της σύγχρονης πόλης. Στο τέμπλο του Ναού υπάρχουν εικόνες του Φώτη Κόντογλου.

Ναός Κυρίας των Αγγέλων

Ο ναός της Κυρίας των Αγγέλων ή "Μικρή Παναγία", όπως ονομάζεται σήμερα, σε σύγκριση με τη "Μεγάλη Παναγία", το μητροπολιτικό ναό του Ρεθύμνου, βρίσκεται ακριβώς στη συμβολή των οδών Νικηφόρου Φωκά και Θ. Αραμπατζόγλου. Χτίστηκε στα τελευταία χρόνια της Βενετοκρατίας και ήταν αφιερωμένος στην Αγία Μαρία Μαγδαληνή του τάγματος των Δομινικανών.

Τίμιος Σταυρός

Ο Τίμιος Σταυρός (14 Σεπτεμβρίου) στον ομώνυμο ιερό λόφο του Ρεθύμνου αναδείχθηκε σε σπουδαίο προσκύνημα από την ιερότητα του χώρου και τη θαυματουργή δύναμη του Τιμίου Σταυρού. Γι' αυτό στη σύγχρονη εποχή (1949) οικοδομήθηκε ο μικρός μονόχωρος ναός του Τιμίου Σταυρού, στο πιο περίοπτο σημείο του και τοποθετήθηκε εκεί ο θαυματουργός Σταυρός.
Ο λόφος του Τιμίου Σταυρού παλαιότερα, στα χρόνια της Βενε­τοκρατίας, ήταν γνωστός και με τα ονόματα Φουρκοκέφαλο ή Λόφος του Αγίου Αθανασίου. Το πρώτο όνομα το αναφέρει ο Μα­ρίνος Τζάνε Μπουνιαλής στο έργο του «Κρητικός πόλεμος». Εξη­γείται από το γεγονός ότι κατά την περίοδο της Βενετοκρατίας εκεί ήταν ο χώρος εκτέλεσης των Ρεθεμνιωτών επαναστατών από τους Βενετσιάνους κατακτητές, που έτσι φόβιζαν και παραδειγμάτιζαν τον λαό κάθε φορά που επαναστατούσε. Στο γεγονός αυτό θα πρέπει να αναζητήσουμε και την ετυμολογία της ονομασίας «Φ ο υ ρ κ ο κ έ φ α λ ο». Στο ερμηνευτικό λεξικό του Δημητράκου βρίσκουμε την εξής ερμηνεία του α΄ συνθετικού της ονομασίας: 1. (η) φούρκα = πάσσαλος διχαλωτός 2. δοκός σε σχήμα Τ ή σταυρού και, κατ' επέκτασιν, αγχόνη, κρεμάλα.
Σχετικά με τη δεύτερη ονομασία, ίσως η ύπαρξη πάνω στο λόφο εκκλησίας αφιερωμένης στον Άγιο Αθανάσιο θα μπορούσε να δώσει μιαν εξήγηση για την προέλευση του ονόματός του, που φέρεται και με το όνομα αυτό. Όμως, εξίσου μπορεί να εξηγηθεί το όνομα του λόφου και από τις δύο εκκλησίες του αγίου Αθανασίου, που σημειώνονται στους πρόποδές του, η μία με το νούμερο 28, στον πίνακα 44 της Στεριώτου και την προσωνυμία Άγιος Αθανάσιος των Φράγκων και η άλλη με το νούμερο 27 και την προσωνυμία Άγιος Αθα­νάσιος των Ελλήνων. Τη θέση αυτών των δύο Αγίων Αθανασίων μπορούμε να υποδείξουμε κοντά και Ν.Δ. της σημερινής εκκλησίας των Αγίων Κων­σταντίνου και Ελένης (τον Άγιο Αθανάσιο των Ελλήνων), δηλαδή στους πρόποδες του ομώνυμου υψώ­ματος, απ' όπου και θα προήλθε, ασφαλώς, το δεύτερο όνομά του.

Μεσκηνιά

Η ονομασία προέρχεται από το τούρκικο μεσκίν=λεπρός, γιατί εκεί απομονώνονταν οι λεπροί από τα μέσα τού 18ου αιώνα μέχρι και τις αρχές τού 20ου, όταν μεταφέρθηκαν στη γνωστή Σπιναλόγκα, το νησί των λεπρών. Για τον ίδιο λόγο η συνοικία ονομαζόταν και Λαβοχώρι ή Λωβοχώρι - κατά Σταυράκη -(«λώβα» (σπαν.) = λέπρα, ετυµ. < αρχ. λώβη = θλίψη, µάστιγα). Η περιοχή απλωνόταν στη βορινή πλαγιά του σημερινού λόφου του Τ. Σταυρού, στις Δυτικές παρυφές της πόλεώς μας, όπου η εκκλησία της Μεσαμπελίτισσας, από τα πολλά αμπέλια της τσαρδάνας και του λιάτικου, μέσα στα οποία ήταν κτισμένη η εκκλησία. Η περιοχή με τα φτωχικά και ταπεινά σπιτάκια της, σκαρφαλωμένη στην πλαγιά του λοφίσκου, φιλοξενούσε τους λεπρούς του τόπου και ήταν τόπος απαγορευμένος για τους υγιείς. Στα ριζά του λόφου του Τ. Σταυρού υπήρχαν το κοιμητήριο των Ορθοδόξων αλλά και των καθολικών που και τα δύο συνεχίζουν να υπάρχουν μέχρι σήμερα.

Μονή Σωτήρος Χριστού

Στη σημερινή Ι. Μονή τού Σωτήρος Χριστού, Κουμπέ, Ρεθύμνου, επί Ενετοκρατίας υπήρχε- παράλληλα με αυτήν τού Σωτήρα Χριστού- και η λατρεία τού αγίου Ιωάννου του Ερημίτου, του Γουβερνέτου Χανίων. Αυτό βεβαιώνεται τόσο από τα διάφορα σχεδιογραφήματα της Ενετοκρατίας όσο και  από την ύπαρξη, την ίδια εποχή, στην περιοχή τής Μονής τής παράκτιας Σκοπιάς του Αγίου Ιωάννου τού Ερημίτου (San Giovanni Eremita), που το όνομά της έλαβε, όπως και το όμορο σε αυτήν ακρωτήριο (όπου βρίσκεται σήμερα το στρατόπεδο) San Zuanne (ή Punta di S. Giovanni) από την εν λόγω Μονή, που επί Ενετοκρατίας ήταν ευρύτερα γνωστή ως μονή Αγίου Ιωάννου (του Ερημίτου).
Η μονή στα χρόνια της Ενετοκρατίας (απογραφή 1637), που- όπως και τα περισσότερα τον καιρό εκείνο μοναστήρια- ήταν ιδιωτική  βρισκόταν κάτω από το ιδιοκτησιακό καθεστώς των υιών τού ποτέ (= μακαρίτη) Κωνσταντίνου Βεβέλη, στους οποίους είχε περιέλθει από δωρεά τού Γεωργιλά Κλαροτζάνε στον ποτέ Λουκά Βεβέλη, πατέρα τού Κωνσταντίνου Βεβέλη.  
Η νεότερη τής Μονής Ιστορία από την επανίδρυσή της (1935), από τον νεότερο ιδρυτή της Νέστορα Βασσάλο, μέχρι σήμερα χαρακτηρίζεται από την εν γένει κοινωνική, πολιτιστική και πνευματική προσφορά της στον τόπο.

Ενοριακές Επιτροπές

Το 1945 υπήρχαν 5 ενοριακές επιτροπές

Πολιτιστικές εκδηλώσεις

H πόλη υπερηφανεύεται για την πνευματική της παράδοση και τα τέκνα της. Τους θερινούς μήνες διεξάγονται το Αναγεννησιακό Φεστιβάλ Ρεθύμνου, η Γιορτή Κρασιού  και άλλες πολιτιστικές εκδηλώσεις. Υπάρχει Δημοτικό Θέατρο, αρκετοί κινηματογράφοι, ανάμεσά τους και ένας θερινός, και Δημοτική Φιλαρμονική- Δημοτικό Ωδείο Ρεθύμνης (αλλά και ιδιωτικά ωδεία), Δημοτική Χορωδία, Δημοτική Πειραματική Συμφωνική Ορχήστρα Ρεθύμνου . Το Φεβρουάριο πραγματοποιείται το Ρεθυμνιώτικο Καρναβάλι. Την ίδια περίοδο, λίγο νωρίτερα, διοργανώνεται από τους Ρεθυμνιώτες το Κυνήγι Θησαυρού στο Ρέθυμνο, ένα ομαδικό παιχνίδι ιστορικών γνώσεων.

Αθλητισμός

Στην πόλη υπάρχουν αρκετοί σύλλογοι: Α.Γ.Ο. Ρεθύμνου, Αθλητικός Παλαιστικός Όμιλος Ρεθύμνου, Ν.Ο. Ρεθύμνου, Ε.Α. Ρεθυμνιακού, Α.Ο. Νέος Αστέρας Ρεθύμνου, Ελληνική Σπηλαιολογική Εταιρεία, Ελληνική Ορνιθολογική Ομοσπονδία, Ε.Π.Σ. Ρεθύμνου.
Λειτουργεί το Δημοτικό Κλειστό Γυμναστήριο Ρεθύμνου "Μελίνα Μερκούρη", το γήπεδο της Σοχώρας και το στάδιο Γάλλου.

Aεροπορικές συγκοινωνίες

Η πόλη δεν διαθέτει αεροδρόμιο, ούτε υπάρχει κάποιο μέσα στον Νομό, έτσι το Ρέθυμνο εξυπηρετείται αεροπορικά από τα αεροδρόμια Χανίων (με απευθείας λεωφορειακό δρομολόγιο του ΚΤΕΛ Χανίων-Ρεθύμνης) και Ηρακλείου.

Ακτοπλοϊκές συγκοινωνίες

Το παλαιό Ενετικό λιμάνι του Ρεθύμνου βρίσκεται στην Παλιά Πόλη. Υπάρχει επίσης και Μαρίνα που εξυπηρετεί επίσης και ακτοπλοϊκά δρομολόγια. Ωστόσο, στο Ρέθυμνο υπάρχει προς το παρόν σύνδεση με πλοίο μόνο τους καλοκαιρινούς μήνες. Από το 2008 δεν υπάρχει σταθερή ακτοπλοϊκή σύνδεση του Πειραιά με το Ρέθυμνο. H SeaJets συνδέει το Ρέθυμνο με την Σαντορίνη, την Νάξο και την Μύκονο με το Champion Jet 2
Στις 31/7/2019 ναυλοχήθηκε ανεπιτυχώς το Olympus, πρώην Έλλη Τ., με σκοπό να επαναλάβει το δρομολόγιο του 2012 από Πειραιά προς Ρέθυμνο σε 13 ώρες μέσω Μήλου και Σαντορίνης.

Λοιποί τρόποι μεταφοράς

Μπορεί κανείς να ενοικιάσει αυτοκίνητο, δίκυκλο ή ποδήλατο ή χρησιμοποιήσει ταξί για τις μετακινήσεις του.
Στην πόλη υπάρχουν δύο δημοτικοί χώροι στάθμευσης (πάρκινγκ), ένας στο λιμάνι και ένας απέναντι από τον ναό των Τεσσάρων Μαρτύρων.

Τοπικές αργίες - Γιορτές

Κάθε χρόνο στις 8 Νοεμβρίου (γιορτή των αρχαγγέλων Μιχαήλ και Γαβριήλ)  είναι αργία στο Ρέθυμνο και τιμάται  με λαμπρότητα η ιστορική επέτειος του ολοκαυτώματος της Μονής Αρκαδίου με παρέλαση στο κέντρο της πόλης.Επίσης, αργία είναι και στις 4 Δεκεμβρίου, εορτή  της Αγίας Βαρβάρας που είναι πολιούχος της πόλης.